**Komoreak** (arabieraz: جزر القمر‎, *Juzur al-Qumur / Qamar*), ofizialki **Komoreetako Batasuna** (komoreeraz: *Udzima wa Komori,* frantsesez: *Union des Comores*, arabieraz: الاتحاد القمري‎ *al-Ittiḥād al-Qumurī / Qamarī*) Indiako ozeanoko uhartedi-estatu burujabea da, hego-ekialdeko Afrikako kostaldearen aurrean dagoena. Hiru uhartez osaturik, 1.861 kilometro koadroko eremua hartzen du, eta 758.316 biztanle zituen 2017an. Hiriburua Moroni da.

Geografia
---------

### Uharteak

Komoreetako uhartedia Indiako ozeanoan dago, Mozambikeko kanalaren iparraldean, Mozambike eta Madagaskarren artean. Artxipielagoko hiru uhartek osatzen dute Komoreetako Batasuna:

| Izena | Eremuakm2 | Biztanleria(2017) |
| --- | --- | --- |
| Mohéli | 290 | 51.567 |
| Komore Handia | 1.147 | 379.367 |
| Anjouan | 424 | 327.382 |
| ***Denera*** | 1.861 | 758.316 |

Artxipielagoko laugarren uhartea, Mayotte, Frantziako itsasoz haraindiko departamendua da, Komoreetako Batasunak beretzat aldarrikatzen duen arren. Uharte loriatsuak izeneko uhartedia ere frantziar lurraldea da.

### Erliebea

Komore Handiaren hegoaldea hautsez estalia, Karthala sumendiaren 2005eko erupzioaren ondorioz.
Sumendi jatorriko uharteak dira. Komore Handian dagoen Karthala ezkutu-sumendia da herrialdeko gailurrik garaiena: 2.361 metro. Munduko sumendirik aktiboenetako bat da. 2006ko erupzioan milaka pertsona ebakuatu behar izan zituzten. Anjouango gailurra, berriz, Ntringui mendia da (1.595 metro).

### Klima

Klima tropikala dute, bi urtaroekin: abendutik apirilera euritsua eta beroa (29-30 °C martxoan) zikloi tropikalekin noizean behin; eta maiatzetik azarora lehorra eta freskoa (19 °C edo gutxiago).

Historia
--------

Diogo Ribeiro portugaldar kartografoak jasoak dira Komoreko uharteei buruzko lehen berriak (1527), baina ordura arte arabiar herrien eraginpean izan ziren uharteetan lehorreratu zen lehenbiziko europarra James Lancaster ingelesa izan zen, 1591n. Hala ere, 1841ean frantsesek hartu zuten Mayotteren eta, 1886-1912 bitarteko urteetan, beste hiru uharteen gaineko ardura. 1912tik 1947ra Madagaskarko koloniari lotuak egon ziren uharte horiek. 1947an, Frantziaren Itsasoz Haraindiko Lurralde izendatu zuten Komore, eta 1958an kolonia gisa jarraitzea erabaki zuten erreferendum baten bidez. 

1974an, Komore Handia, Anjouan eta Mohéli uharteek independentzia eskuratu zuten, eta Mayottek, aldiz, Frantziaren mende geratzea erabaki zuen gainerako uharteen gogoz kontra. 1976an, Nazio Batuek frantsesen esku-hartzea gaitzetsi zuten eta 1974ko erreferenduma baliogabetu; erabaki horren kariaz, Frantziak bere laguntza ukatu zien uharteei. Komoreko uharte independenteen lehen lehendakaria, Ahmed Abdallah, berehala kendu zuten kargutik, eta, 1975ko urtarriletik aurrera, Ali Soilihk hartu zuen uharteen gaineko aginpidea. 

1978ko maiatzean, Bob Denard frantsesaren aginduetara zeuden mertzenario batzuek Ali Soilih hil eta Abdallah ezarri zuten berriro lehendakari. Urte horretan, konstituzio berria onartu eta Komoreko Errepublika Islamiko Federala eratu zuten uharteek; halaber, Komoreen eta Frantziaren arteko harremanak bere onera etorri ziren. 1985. eta 1987. urteetan estatu kolpeak izan ziren, baina menderatu ahal izan zituzten. 

1989an, Ahmed Abdallah presidentea hil zuten haren guardiaren eta Komoreetako gudarostearen arteko borroketan; frantses mertzenarioek ere esku hartu zuten ekintza horretan, eta lurraldetik kanpo egotzi zituzten. 1990eko hauteskundeetan, Said Mohamed Djohar hautatu zuten presidente, eta 1992an konstituzio berria ezarri zen, baina ez zen lortu egonkortasun politikorik. 1991n gobernu berria osatu zen Komoreetako Demokraziaren aldeko Batasun Nazionaleko Mohammed Takiren buruzagitzapean, baina Djohardek bere kargutik kendu zuen 1992an, frantsesen aldeko jarrerak erakutsi izanagatik. 1993an legebiltzarrerako hauteskundeak egin ziren, baina oposizioak boikota egitera dei egin zuenez, Djohar lehendakariaren Eraberritze Demokratikorako Elkartea (RRD) atera zen irabazle. 

1995ean, estatu kolpea emateko saio bat antolatu zuen 1989an Abdallah lehendakaria hil zuen mertzenario talde frantsesak, Bob Denarden zutela buru. 1996an hauteskundeak egin ziren; 1995az gero Djoharren eskumena sinbolikoa izan zen eraginkorra baino areago, oso zahartuta eta gaixo baitzegoen, eta ez zen hauteskundeetara aurkeztu. Horrela, haren aurkari nagusiak, Mohamed Taki Abdoulkarimek, irabazi zituen hauteskundeak. 1996an konstituzioa erreformatu zuen, nahiz eta oposizioak alderdi guztiak presidentearen alderdiarekin bat egiteko presioa begi onez ikusi ez, eta Abbas Djoussouf oposizioko buruarekin bat egin zuten. 

1998an Taki Abdoulkarim hil zenean, behin-behineko presidente aukeratu zuten Tadjidine Ben Said Massounde, eta Abbas Djoussoufek hartu zuen lehen ministro kargua. 1999an hauteskundeak egin bitartean iraun behar zuen behin-behineko gobernu hark, baina bertan behera gelditu ziren hauteskunde haiek, egoera politiko oso larria sortu zelako uharteen burujabetasunaren aldekoen presioagatik. Izan ere, 1997an istilu larriak gertatu ziren Anjouan uharteko burujabetasunaren aldeko erakundearen (OPIA) eta gobernuko gudarostearen artean. Taki Abdoukarimek hiru uharteen autonomia areagotzeko neurriak hartu zituen arren, Abdallah Ibrahim independentistak Anjouanen burujabetasuna aldarrikatu zuen, eta gauza bera egin zuen Moili uharteak ere. 

1998an erreferenduma egin zen, eta Anjouango biztanleek onartu egin zuten Komoreetatik bereiztea (han bizi da Komoreetako uharteetako biztanleen erdia). 1999an uharteetako ordezkariek autonomia zabala onartu zieten Anjouan eta Moheliri, eta etorkizunean hiru uharteen artean batasun bat osatzeko asmoa azaldu zuten. Dena dela, istiluek bere horretan jarraitu zuten, eta azkenean Azali Assoumani Komoreetako gudarosteko koronelak estatu kolpea eman zuen. 2001ean, bake hitzarmena sinatu zuten gobernuak eta Anjouanen burujabetzaren aldekoek, eta, horren ondorioz, beste konstituzio bat onartu zen erreferendumean. 

2006-2011 bitartean, Ahmed Abdallah Mohamed Sambi izan presidentea, eta Ikililou Dhoinine 2011tik 2016ra. 2016an, Azali Assoumanik hartu zuen kargua.

Gobernua eta administrazioa
---------------------------

### Politika

Moroniren ikuspegia.
Komoreetako errepublikak arazo larriak izan ditu egonkortasun politikoa lortzeko. Estatu kolpe asko izan dira 1975ean Frantziatik independendizatzea lortu zuenez gero. 1997an, Anjouan eta Moheli uharteek beren burujabetasuna aldarrikatu zuten. Urte hartan bertan, uharte matxinatuen gaineko kontrola berreskuratzen ahalegindu zen Komoreetako gobernua indarrez, baina huts egin zuen. 2001ean, bake hitzarmena sinatu zuten gobernuak eta Anjouanen burujabetzaren aldekoek, eta, horren ondoren, konstituzio berri bat onartu zen erreferendumean.

2001eko konstituzioak izena aldatu zion herrialdeari —Komoreetako Batasuna—, autonomia zabala eman zien Komore Handia, Anjouan eta Mohéli uharteei, eta bakoitzari presidente eta konstituzio bana aitortu zien. Batasuneko presidentea lau urtean behin txandaka aukeratzen da hiru uharteetako hautagaien artean. 2018an, ordea, beste konstituzio bat onartu zen erreferendum bidez, txandakako presidentetza alde batera utzi zuena.

### Banaketa administratiboa

Herrialdea hiru uharte autonomotan banaturik dago, eta horiek udalerritan. Udalerriak prefekturatan elkarturik daude.

* Komore Handia (edo *Ngazidja*), hiriburua: Moroni - 8 prefektura
* Anjouan (edo *Ndzuwani*), hiriburua: Mutsamudu - 5 prefektura
* Mohéli (edo *Mwali*), hiriburua: Fomboni - 3 prefektura

Mayotte uhartea Frantziaren eskumenean dago gaur egun, nahiz eta Komoreetako Batasunak bere lurraldetzat hartzen duen.

Demografia
----------

### Biztanleria

Domoni, Anjouango bigarren hiria.
758.316 biztanle zituen 2017an. Adinari dagokionez, honela dago banaturik biztanleria: 0-14 urte bitartekoak, % 36,7; 15-24 urte bitartekoak, % 20,7; 25-54 urte bitartekoak, % 44; 55-64 urte bitartekoak, % 4,5; eta 65 urtetik gorakoak, % 4,1. Bizi itxaropena 66,9 urtekoa da: 68 urtekoa gizonezkoena eta 69,2 urtekoa emakumezkoena (2021eko zenbatespenak).

### Banaketa etnikoa

Komoretar etniak arabiar eta afrikar jatorria du.

### Hizkuntzak

Komoreera (swahiliaren dialektoa), arabiera eta frantsesa dira hizkuntza ofizialak. Malgaxe hizkuntza ere mintzatzen da.

### Erlijioa

Biztanlen % 98 musulman sunitak dira. Sunismoa estatu-erlijioa da.

### Hiri nagusiak

Moroni (74.749 biztanle 2017an), Mutsamudu, Fomboni eta Domoni dira hiririk handienak.

Ekonomia
--------

Moroniko azoka.
Komoreetako errepublika munduko herrialderik pobreenetako bat da. Arazo larrienak hiru uharteen arteko komunikazio egokirik eza, biztanleria gaztea eta hazkunde bizkorrekoa eta baliabide naturalen urritasuna dira. Bestalde, langileen prestakuntza ez da ona, analfabetismo handia dago, eta horren ondorioz iraupeneko ekonomia eta kanpoko laguntzen mendekotasuna nabarmenak dira. Ekonomia jarduera nagusiak lehen sektorekoak dira: barne produktu gordinaren % 47,7 eta langileen % 80. Lurrik onenak esportaziorako gaiak lantzeko baliatzen dira (lurrinak egiteko erabiltzen den *Cananga odorata*, banilla, iltzea), eta bertako biztanleentzat lantzen diren gaien uztak (banana, tapioka, arroza) ez du bertako beharrak asetzeko ematen. Gobernua ahaleginak egiten ari da hezkuntza eta prestakuntza teknikoa bideratzeko, merkataritza eta industria enpresak pribatizatzeko, osasun zerbitzuak hobetzeko, turismoa bultzatzeko eta biztanle kopuruaren hazkundea murrizteko.

Erreferentziak
--------------

* Artikulu honen edukiaren zati bat *Lur hiztegi entziklopediko*tik edo *Lur entziklopedia tematiko*tik txertatu zen 2016-8-11 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

1. ↑   Euskaltzaindia. *38. araua: Munduko estatu-izenak, herritarren izenak, hizkuntza ofizialak eta hiriburuak.* .
2. 1 2 3 4 5    *Comoros.*  citypopulation.de (Noiz kontsultatua: 2022-2-7).
3. ↑    *Lava spews from Comoros volcano.*  Al Jazeera, 2006ko maiatzak 28, aljazeera.com (Noiz kontsultatua: 2022-2-8).
4. 1 2 3 4 5    *Comoros.*  The World Factbook, cia.gov (Noiz kontsultatua: 2022-2-9).
5. 1 2    *Komoreak.*  Estilo liburua, berria.eus (Noiz kontsultatua: 2022-2-10).

Kanpo estekak
-------------

* **(Frantsesez)** Komoreetako webgune ofiziala, beit-salam.km

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q970
* Commonscat Multimedia: Comoros

---

* **Identifikadoreak**
* WorldCat
* VIAF: 169195040
* ISNI: 0000 0001 2296 4845
* BNE: XX455658
* BNF: 11990949j (data)
* GND: 4265797-0
* LCCN: n80033810
* NDL: 00576507
* NKC: ge129623
* NARA: 10035679
* SUDOC: 027982378
* **Hiztegiak eta entziklopediak**
* Britannica: url
* **Lekuak**
* OSM: 535790
* TGN: 1000157
* **Medikuntzako identifikadoreak**
* MeSH: D017507

 |

* Wd Datuak: Q970
* Commonscat Multimedia: Comoros



| * i
* e
* a
Afrikako herrialde eta lurraldeak (Nazio Batuen azpi-eskualdeka) |
| --- |
| Map indicating Western Africa Mendebaldeko Afrika | Benin | Burkina Faso | Cabo Verde | Boli Kosta | Gambia | Ghana | Ginea | Ginea Bissau | Liberia | Mali | Mauritania | Niger | Nigeria | Senegal | Sierra Leona | Togo |
| Map indicating Northern Africa Iparraldeko Afrika | Aljeria | Egipto | Hego Sudan | Libia | Maroko | Sudan | Tunisia | Mendebaldeko Sahara |
| Map indicating Central Africa Erdialdeko Afrika | Angola | Burundi | Kamerun | Afrika Erdiko Errepublika | Txad | Kongoko Errepublika Demokratikoa | Kongoko Errepublika | Ekuatore Ginea | Gabon | Ruanda | Sao Tome eta Principe |
| Map indicating Eastern Africa Ekialdeko Afrika | Burundi | Komoreak | Djibuti | Eritrea | Etiopia | Kenya | Madagaskar | Malawi | Maurizio | Mozambike | Ruanda | Seychelleak | Somalia | Tanzania | Uganda | Zambia | Zimbabwe |
| Map indicating Southern Africa Hegoaldeko Afrika | Botswana | Lesotho | Namibia | Hego Afrika | Swazilandia |
| Menpeko lurraldeak | Indiako Ozeanoko uharte sakabanatuak | Mayotte | Réunion (Frantzia) | Pantelleria (Italia) | Madeira (Portugal) | Kanariar Uharteak | Ceuta | Melilla | Espainiar subiranotasuneko lurrak (Espainia) | Santa Helena, Ascension eta Tristan da Cunha (Err. Bat.) | Sokotra (Yemen) |
| Eztabaidatuak | Saharako Arabiar Errepublika Demokratikoa |